এসআইআর-এর চাপে BLO-র মৃত্যুর অভিযোগ মেমারিতে

মেমারি: এসআইআর আতঙ্কে ইতিমধ্যে বাংলায় বেশ কয়েকজনের মৃত্যু হয়েছে। এবার মৃত্যু হল এক বিএলও-র। অভিযোগ, কাজের চাপে মৃত্যু হয়েছে বিএলও-র। এই ঘটনায় ব্যাপক চাঞ্চল্যের সৃষ্টি হয়েছে।

রাজ্যজুড়ে জোরকদমে চলছে এসআইআরের এনুমারেশন ফর্ম বিলি ও ফিলআপ – র কাজ। তারই মাঝে মর্মান্তিক দুর্ঘটনা। এনুমারেশন ফর্ম বিলি করতে গিয়ে মৃত্যু মেমারির বিএলও-র। সূত্রের খবর, ব্রেন স্ট্রোকে মৃত্যু হয়েছে তাঁর।পরিবারের দাবি, বিডিও আরও বেশি করে ফর্ম বিলি করার জন্য চাপ দিচ্ছিলেন। সে কারণেই নাকি মানসিক চাপে ছিলেন মহিলা।

মৃত বিএলও – র নাম নমিতা হাঁসদা। তিনি মেমারি ২ নম্বর ব্লকের ২৭৮ নম্বর বুথের বিএলও। বছর পঞ্চাশের ওই মহিলা মেমারির চক বলরামপুরের বাসিন্দা। পেশায় অঙ্গনওয়াড়ি কর্মী। জানা গিয়েছে, মেমারি থানার বোহার দু’নম্বর গ্রাম পঞ্চায়েত এলাকার চক বলরামের বাঙাল পুকুরে শনিবার এসআইআরের জন্য এনুমারেশন ফর্ম বিলি করছিলেন তিনি। সেই সময় হঠাৎ অসুস্থ হয়ে পড়েন তিনি। তড়িঘড়ি তাঁকে উদ্ধার করে তাঁকে কালনা মহকুমা হাসপাতালে ভর্তি করা হয়। জানা গিয়েছে, রাতেই হাসপাতালে মৃত্যু হয় তাঁর।

আরও পড়ুন: SIR ফর্ম ফিলআপ করছেন? অনলাইন না অফলাইন! জেনে নিন সঠিক পদ্ধতি

পরিবারের দাবি, মানসিক চাপেই মৃত্যু ওই মহিলার। তাঁর স্বামী বলেন, ‘এনুমারেশন ফর্ম বিলি নিয়ে খুব চাপ দেওয়া হচ্ছিল। চাপটা বিডিও থেকে আসছিল। বারবার বলা হচ্ছিল কী করছেন এখনও ৮০ শতাংশ কাজ হয়নি। সন্ধ্যাবেলাতেও ফর্ম বিলি করছিল। এত ফর্ম বিলি করতে হবে ভেবে চিন্তা করছিল। আমি বলেছিলাম এত দুশ্চিন্তা কোরো না। বিলি করতে গিয়েই ব্রেন স্ট্রোক হয়।’